Els carrers de Burjassot s’ompliran de zombis la nit del 19 de novembre
2025-07-24

La nit del 19 de novembre Burjassot viurà una de les més aterridores nits de la seua història. Un batalló de morts vivents recorrerà els seus carrers a partir de les 23 hores, en una nit en la qual no faltaran les carreres, les persecucions, la diversió i, com no, el terror, un gran terror. Tot, dins del Last Zombie Day, una activitat organitzada per Last Day Ocio Alternativo que compta amb la col·laboració de l’Ajuntament de Burjassot.

Durant tota la nit, prop de set hores que dura el joc, els participants, dividits entre zombis i supervivents, recorreran els carrers de Burjassot, les seues places, els seus parcs… els quals hauran de superar diferents proves. A més, tal com assenyalen des de l’organització, es comptarà també amb edificis per a desenvolupar escenes on els participants hauran de completar proves i missions, així com interactuar amb els personatges per a aconseguir arribar fins al punt d’evacuació.

Les entrades es poden adquirir a través del web http://www.lastdayzombie.com i www.entradium.com, en qualsevol oficina de correus i en dos punts de venda físics, Cabana Café, en la Plaça de la Concòrdia núm. 12, de Burjassot i en el Gremio de dragones, Avinguda Dr. Peset Aleixandre núm. 91, a València.

L’activitat està oberta a totes les edats i els menors han de portar el dia de l’esdeveniment la fulla d’autorització emplenada; fulla que hauran de lliurar als responsables de la mateixa. En el cas dels menors de 14 anys, hauran d’anar acompanyats d’un adult. A tots els participants se’ls lliurarà un mapa on estaran les 15 proves que han d’anar superant: seran cinc en llocs coberts i 10 a l’aire lliure.